Kanne 22.4.2019 — Imagina Media Audiovisual ym. v. komissio

(asia T-268/19)

(2019/C 213/62)

Oikeudenkäyntikieli: englanti

Asianosaiset

Kantajat: Imagina Media Audiovisual, SA (Barcelona, Espanja), Imagina EU (Bryssel, Belgia) ja dpa Deutsche Presse-Agentur GmbH (Hampuri, Saksa) (edustajat: asianajajat P. Kuypers, N. Groot ja B. Vitez)

Vastaaja: Euroopan komissio

Vaatimukset

Kantajat vaativat, että unionin yleinen tuomioistuin

— kumoaa 12.2.2019 annetun komission päätöksen Ares(2019)856949 Imagina Media Audiovisual SL:n sulkemisesta sellaisten hankintamenettelyjen ja avustusten myöntämismenettelyjen ulkopuolelle, joita koskee Euroopan parlamentin ja neuvoston asetus (EU, Euratom) N:o 2018/1046, (1) siltä osin kuin siinä suljettiin menettelyjen ulkopuolelle Imagina/dpa -yhteenliittymä tai hylättiin sen tarjoukset

— kumoaa 9.4.2019 annetun komission päätöksen Ares(2019)2494476 siltä osin kuin sitä on pidettävä päätöksenä yhteenliittymän sulkemiseksi tarjouskilpailun PO/2018-05A4 ulkopuolelle tai sen tarjousten hylkäämiseksi

— kumoaa toimen/toimet, joilla komissio tekee sopimukset tai sallii muun osapuolen kuin Imagina/dpa -yhteenliittymän toteuttaa EU:n uutistapahtumien audiovisuaalisen materiaalin (erät I, III ja VI) siten kuin tarjouspyynnössä on kuvattu

— velvoittaa komission korvaamaan yhteenliittymälle vahingon, jonka se aiheutti yhteenliittymälle estämällä tätä toteuttamasta eriä I, III ja VI koskevia sopimuksia

— velvoittaa komission korvaamaan kantajan oikeudenkäyntikulut.

Oikeudelliset perusteet ja pääasialliset perustelut

Kantaja esittää kanteensa tueksi kuusi kanneperustetta.

1) Ensimmäisen kanneperusteen mukaan komissio teki ilmeisen arviointivirheen, kun se ei ottanut huomioon, että Imagina Media Audiovisual SL:n, joka on yksi yhteenliittymän jäsenistä, ulkopuolelle sulkemisella ei ole mitään vaikutusta tarjouksen eriä I, III ja VI koskevan sopimuksen toteuttamiseen yhteenliittymän toimesta. Imagina Media Audiovisual SL:n poissulkemisella ei ole myöskään mitään vaikutusta komission päätöksiin sopimusten tekemisestä yhteenliittymän kanssa.

2) Toisen kanneperusteen mukaan komissio teki ilmeisen arviointivirheen, koska se ei soveltanut tarjouspyyntöasiakirjoja asianmukaisesti. Komissio ei vaatinut, että yhteenlittymä korvaa Imagina Media Audiovisual SL:n jollakin toisella yhteisöllä, kuten tarjouspyyntöasiakirjoissa edellytettiin.

3) Kolmannen kanneperusteen mukaan komissio teki ilmeisen arviointivirheen, koska se ei soveltanut asianmukaisesti asetuksen 2018/1046 136 artiklan 9 kohtaa. Komission tulojen ja menojen hyväksyjä ei vaatinut yhteenliittymää korvaamaan Imagina Media Audiovisual SL:n jollakin toisella yhteisöllä, kuten asetuksessa 2018/1046 edellytettiin.

4) Neljännen kanneperusteen mukaan komissio loukkasi yhteenliittymän oikeutta tehokkaaseen oikeussuojakeinoon ja hyvän hallinnon periaatetta. Komissio käytti lainvastaisesti 12.2.2019 päivättyä päätöstään Ares(2019)856949 Imagina Media Audiovisual SL:n ulkopuolelle sulkemiseksi tai 9.4.2019 päivättyä kirjettään Ares(2019) 2494476 yhteenliittymän sulkemiseksi tarjouskilpailun PO/2018-05A4 ulkopuolelle.

5) Viidennen kanneperusteen mukaan komissio loukkasi yhteenliittymän oikeutta tehokkaaseen oikeussuojakeinoon, laiminlöi perusteluvelvollisuutensa ja loukkasi hyvän hallinnon periaatetta. Komissio teki menettelyvirheitä ja teki tarjouskilpailun PO/2018-05A4 eriä I, III ja VI koskevat sopimukset lainvastaisesti muun tarjoajan kuin yhteenliittymän kanssa.

6) Kuudennen kanneperusteen mukaan komissio aiheutti yhteenliittymälle vahinkoa lainvastaisella menettelyllään, jonka seurauksena yhteenliittymä ei voi toteuttaa tarjouskilpailun PO/2018-05A4 eriä I, III ja VI koskevia sopimuksia.

(1) Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annettu Euroopan parlamentin ja neuvoston asetus (EU, Euratom) 2018/1046 (EUVL 2018, L 193, s. 1).